चंद्रमोहन शर्मा फिल्म के नाम में कूल है, लेकिन कहानी के मामले में यह बहुत ही हॉट है। अडल्ट कॉमिडी इस फिल्म में ढेर सार डबल मीनिंग डायलॉग्स हैं। अगर सेंसर बोर्ड द्वारा गठित सेंसर बोर्ड की प्रिव्यू कमिटी की चलती तो एकता कपूर की यह फिल्म पर्दे तक पहुंच ही नहीं पाती। बॉलिवुड की खबरें अपने फेसबुक पर पाना हो तो लाइक करें Nbt Movies कमिटी ने इस फिल्म की कहानी को घटिया करार देकर इस फिल्म को सेंसर का सर्टिफिकेट जारी करने से इनकार कर दिया था। इसके बाद एकता ने कोर्ट का दरवाजा खटखटाया और उन्हें राहत मिली। हालांकि, फिल्म के कुछ सीन्स पर कट्स लगे तो कई डबल मीनिंग डायलॉग्स को म्यूट कर दिया गया। देखें, फिल्म का ट्रेलर  इस सीरीज की पहली दोनों फिल्में हिट रही हैं और इस फिल्म का बजट 15 करोड़ बताया जा रहा है। फिल्म के लिए यह हफ्ता महत्वपूर्ण रहेगा, क्योंकि अगले हफ्ते सनी लियोनी की ‘मस्तीजादे’ रिलीज हो रही है।  कहानी: रॉकी (आफताब शिवदासानी) और कन्हैया (तुषार कपूर) दोनों अच्छे दोस्त हैं। दोनों को बैंकॉक में रहने वाला उनका दोस्त मिकी (कृष्णा अभिषेक) वहां आने के लिए कहता है। मिकी की बात मानकर दोनों बैंकॉक पहुंचते हैं। वहां रॉकी और कन्हैया पॉर्न फिल्मों में काम करने लगते हैं। इस बीच कन्हैया को वहीं रहने वाली एक खूबसूरत लड़की शालू (मंदाना करीमी) से प्यार हो जाता है। अब कन्हैया किसी भी हालत में शालू से शादी करके उसे अपना बनाना चाहता है। इस सीधी सादी हॉट कहानी में उस वक्त टर्न आता है जब शालू के घरवाले कन्हैया की फैमिली वालों से मिलने की जिद पकड़ लेते हैं। बस इसके बाद कहानी में एक के बाद एक कई मजेदार हॉट टि्वस्ट आते हैं। ऐक्टिंग: कृष्णा अभिषेक स्मॉल स्क्रीन पर कॉमिडी में अपनी अलग जगह बना चुके हैं। बोल बच्चन के बाद कृष्णा को एक अच्छी फुटेज वाला किरदार मिला जिसे उन्होंने असरदार ढंग से निभाया। तुषार कपूर और आफताब शिवदासानी अपने किरदार में फिट नजर आए। शक्ति कपूर अपने रोल में खूब जमे। ऐसा लगता है कि उन्होंने कैमरे के सामने ऐक्टिंग करने की बजाय मस्ती ज्यादा की। फिल्म की फीमेल एक्ट्रेस ने ऐक्टिंग छोड़ कैमरे के सामने एक्सपोज किया है। डायरेक्शन: यंग डायरेक्टर उमेश घडगे ने मिलाप झावेरी के लिखे बेहद हॉट डबल मीनिंग संवादों और हॉट कहानी को बस पर्दे पर उतारने का काम किया है। ऐसा लगता है उमेश ने फिल्म के सभी किरदारों को कैमरे के सामने मस्ती करने और अपनी मर्जी से काम करने की छूट देने के अलावा और कुछ नहीं किया। संगीत: साजिद-वाजिद ने ऐसा संगीत दिया है, जो यंग जेनरेशन को पसंद आ सकता है। वैसे फिल्म में कई गाने ठूंस दिए गए हैं, जिनकी कहानी में कतई जरूरत नहीं थी। क्यों देखें: अगर आपको अडल्ट कॉमिडी फिल्में पसंद हैं, तो फिल्म देख सकते हैं। फिल्म की कहानी में कुछ नयापन नहीं है। आपको बस पर्दे पर एक के बाद एक हॉट सीन्स के अलावा जमकर डबल मीनिंग संवाद सुनने को मिलेंगे।